Document ID: 32001D0349

Απόφαση της Επιτροπής
της 3ης Μαΐου 2001
για την τροποποίηση της απόφασης 2001/327/ΕΚ περί περιορισμών στη μετακίνηση ζώων των ευπαθών ειδών σε σχέση με τον αφθώδη πυρετό και για την κατάργηση της απόφασης 2001/263/EΚ
[κοινοποιηθείσα υπό τον αριθμό Ε(2001) 1214]
(Κείμενο που παρουσιάζει ενδιαφέρον για τον ΕΟΧ)
(2001/349/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
Εκτιμώντας τα ακόλουθα:
(1) Οι όροι υγειονομικού ελέγχου για το εμπόριο βοοειδών και χοίρων έχουν θεσπισθεί με την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(3), όπως τροποποιήθηκε τελευταία από την οδηγία 2000/20/ΕΚ(4).
(2) Οι όροι υγειονομικού ελέγχου για το εμπόριο αιγοπροβάτων έχουν θεσπισθεί με την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων(5), όπως τροποποιήθηκε τελευταία από την απόφαση 94/953/ΕΚ της Επιτροπής(6).
(3) Οι όροι υγειονομικού ελέγχου για το εμπόριο δίχηλων ζώων πλην των αναφερομένων στις οδηγίες 64/432/ΕΟΚ και 91/68/ΕΟΚ έχουν θεσπισθεί με την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ(7), όπως τροποποιήθηκε τελευταία από την απόφαση 95/176/ΕΚ της Επιτροπής(8).
(4) Οι όροι καλής μεταχείρισης για τη μεταφορά των ζώων στην Κοινότητα έχουν θεσπισθεί με την οδηγία 91/628/ΕΟΚ του Συμβουλίου, της 19ης Νοεμβρίου 1991. για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ(9), όπως τροποποιήθηκε τελευταία από την οδηγία 95/29/ΕΚ(10).
(5) Ο κανονισμός (ΕΚ) αριθ. 1255/97 του Συμβουλίου, της 25ης Ιουνίου 1997, αφορά τα κοινοτικά κριτήρια για τα σημεία στάσης και τροποποιεί το σχέδιο δρομολογίου που αναφέρεται στο παράρτημα της οδηγίας 91/628/ΕΟΚ(11).
(6) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, στη Γαλλία, στις Κάτω Χώρες και στην Ιρλανδία, η Επιτροπή εξέδωσε τις αποφάσεις 2001/172/ΕΚ(12), 2001/208/ΕΚ(13), 2001/223/ΕΚ(14) και 2001/234/ΕΚ(15) σχετικά με ορισμένα μέτρα προστασίας από τον αφθώδη πυρετό στο αντίστοιχο κράτος μέλος.
(7) Η κατάσταση ως προς τον αφθώδη πυρετό σε ορισμένα τμήματα της Κοινότητας ενδέχεται να θέσει σε κίνδυνο το ζωικό κεφάλαιο σε άλλα τμήματα της Κοινότητας λόγω της διάθεσης στην αγορά και του εμπορίου ζώντων δίχηλων ζώων.
(8) Όλα τα κράτη μέλη έθεσαν σε εφαρμογή τους περιορισμούς στη μετακίνηση ζώων των ευπαθών ειδών, που προβλέπονται στην απόφαση 2001/327/ΕΚ(16) περί περιορισμών στην μετακίνηση ζώων των ευπαθών ειδών σε σχέση με τον αφθώδη πυρετό και περί καταργήσεως της απόφασης 2001/263/ΕΚ.
(9) Υπό το πρίσμα της εξέλιξης της νόσου και των διαπιστώσεων των επιδημιολογικών ερευνών που διενεργήθηκαν στα πληγέντα κράτη μέλη σε στενή συνεργασία με τα λοιπά κράτη μέλη, κρίνεται σκόπιμο να παραταθεί περαιτέρω η μετακίνηση ζώων μέσω σημείων στάσης και να διατηρηθούν για επιπρόσθετο χρονικό διάστημα οι περιορισμοί στη μετακίνηση ευπαθών ζώων στην Κοινότητα.
(10) Ωστόσο, είναι δυνατή η ελάφρυνση ορισμένων περιορισμών με την τροποποίηση της απόφασης 2001/327/ΕΚ.
(11) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 2 Μαΐου 2001, και τα μέτρα θα προσαρμοστούν, εφόσον κριθεί αναγκαίο.
(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/327/ΕΚ της Επιτροπής τροποποιείται ως εξής:
1. Το άρθρο 1 αντικαθίσταται από τα εξής: "Άρθρο 1
Για τους σκοπούς της παρούσας απόφασης:
1. 'εγκεκριμένα κέντρα συγκέντρωσης' θεωρούνται εκείνα που ορίζονται στο άρθρο 2 παράγραφος 2 στοιχείο ιε) της οδηγίας 64/432/ΕΟΚ του Συμβουλίου και τα οποία κοινοποιούνται σύμφωνα με το άρθρο 11 παράγραφος 3 της εν λόγω οδηγίας στα κράτη μέλη και στην Επιτροπή μέχρι τις 2 Μαΐου 2001 το αργότερο.
2. 'περιοχή κράτους μέλους' θεωρείται τμήμα του εδάφους της Κοινότητας, όπως ορίζεται στο άρθρο 2 παράγραφος 2 στοιχείο ιστ) της οδηγίας 64/432/ΕΟΚ."
2. Προστίθεται το εξής νέο άρθρο 2: "Άρθρο 2
Τα κράτη μέλη εκτός του Ηνωμένου Βασιλείου εξασφαλίζουν:
1. Την απαγόρευση της μεταφοράς ζώων των ευπαθών στη νόσο του αφθώδους πυρετού ειδών.
Με την επιφύλαξη των οδηγιών 64/432/ΕΟΚ, 91/68/ΕΟΚ και 92/65/ΕΟΚ του Συμβουλίου, η απαγόρευση αυτή δεν ισχύει για μετακινήσεις ζώων των ευπαθών στη νόσο του αφθώδους πυρετού ειδών από την εκμετάλλευση αποστολής
- απευθείας ή μέσω ενός και μόνο κέντρου συγκέντρωσης σε σφαγείο για άμεση σφαγή, ή
Στην περίπτωση διακοινοτικού εμπορίου, το κέντρο συγκέντρωσης πρέπει να είναι εγκεκριμένο και η μεταφορά να υπόκειται στην έγκριση των αρμοδίων αρχών του τόπου αναχώρησης και προορισμού, ή
- απευθείας ή μέσω ενός και μόνο κέντρου συγκέντρωσης σε μία και μόνο εκμετάλλευση προορισμού, στην περίπτωση ζώων των ευπαθών ειδών, εκτός των βοοειδών και χοιροειδών, υπό την προϋπόθεση της έγκρισης από τις αρμόδιες αρχές του τόπου αναχώρησης και προορισμού.
Στην περίπτωση διακοινοτικού εμπορίου, το κέντρο συγκέντρωσης πρέπει να είναι εγκεκριμένο, ή
- απευθείας σε μία άλλη εκμετάλλευση, στην περίπτωση βοοειδών και χοιροειδών, υπό την προϋπόθεση κοινοποίησης στις αρμόδιες αρχές του τόπου αναχώρησης.
Στην περίπτωση διακοινοτικού εμπορίου, η μεταφορά πρέπει να υπόκειται στην έγκριση των αρμοδίων αρχών του τόπου αναχώρησης και προορισμού.
Κατά παρέκκλιση της απαίτησης περί κοινοποίησης που προβλέπεται στο πρώτο στοιχείο του παρόντος εδαφίου, τα κράτη μέλη μπορούν να χορηγούν γενική άδεια μετακίνησης που να ισχύει επί 30 ημέρες για απευθείας μετακίνηση εντός του ίδιου κράτους μέλους από μία εκμετάλλευση σε μία άλλη εκμετάλλευση, η οποία πραγματοποιείται τακτικά στο πλαίσιο καθιερωμένων συμβατικών σχέσεων μεταξύ της εκμετάλλευσης αναχώρησης και προορισμού. Η εν λόγω άδεια ανακαλείται αμέσως στην περίπτωση υποψίας εκδήλωσης αφθώδους πυρετού στην περιοχή στην οποία βρίσκεται η εκμετάλλευση αποστολής, ή
- απευθείας ή μέσω ενός και μόνο κέντρου συγκέντρωσης σε δέκα κατανώτατο όριο εκμεταλλεύσεις προορισμού στην περίπτωση βοοειδών και χοιροειδών, υπό τον όρο χορήγησης έγκρισης από τις αρμόδιες αρχές του τόπου αναχώρησης.
Στην περίπτωση διακοινοτικού εμπορίου, το κέντρο συγκέντρωσης πρέπει να είναι εγκεκριμένο και η μεταφορά να υπόκειται στην έγκριση των αρμοδίων αρχών του τόπου αναχώρησης και προορισμού.
- απευθείας ή μέσω ενός σημείου συγκέντρωσης αγελών για διαχείμανση σε καθορισμένους βοσκοτόπους, υπό τον όρο έγκρισης των αρμόδιων αρχών του τόπου αναχώρησης και προορισμού.
2. Η μετακίνηση ζώων που επιτρέπεται σύμφωνα με τις παρεκκλίσεις της παραγράφου 1, λαμβάνει χώρα υπό τον όρο ότι:
α) στην περίπτωση ζώων που προορίζονται για διακοινοτικό εμπόριο, κατά τη διάρκεια της μεταφοράς τα ζώα αυτά δεν έρχονται σε επαφή με ζώα που δεν ανήκουν στην ίδια εκμετάλλευση αποστολής, εκτός εάν τα ζώα αυτά
- είτε αποστέλλονται για σφαγή, ή
- κατάγονται και προέρχονται από εκμεταλλεύσεις που βρίσκονται σε περιοχή ενός κράτους μέλους, στην οποία δεν έχουν τεθεί σε εφαρμογή περιορισμοί σύμφωνα με το άρθρο 9 της οδηγίας 85/511/ΕΟΚ κατά την ημερομηνία αποστολής και κατά τη διάρκεια 20 τουλάχιστον ημερών της περιόδου παραμονής που απαιτείται στην παράγραφο 3.
β) μετά από κάθε μεταφορά ζώντων ζώων, τα χρησιμοποιηθέντα οχήματα καθαρίζονται και απολυμαίνονται και προσκομίζονται αποδεικτικά στοιχεία σχετικά με την εν λόγω απολύμανση, και
γ) η μεταφορά των ζώων αυτών προς άλλα κράτη μέλη επιτρέπεται μόνο μετά την παρέλευση 24 ωρών από προηγούμενη ειδοποίηση που διαβιβάζεται από την τοπική κτηνιατρική αρχή προς την κεντρική και την τοπική κτηνιατρική αρχή του κράτους μέλους προορισμού και προς την κεντρική κτηνιατρική αρχή του κράτους μέλους διαμετακόμισης.
3. Στην περίπτωση που απαιτείται από την παρούσα απόφαση, οι αρμόδιες αρχές του τόπου αναχώρησης εγκρίνουν τη μετακίνηση ζώων των ευπαθών ειδών στον αφθώδη πυρετό μόνον εφόσον πληρούται ένας από τους ακόλουθους όρους:
- τα ζώα προορίζονται για το διακοινοτικό εμπόριο και έχουν παραμείνει στην εκμετάλλευση αποστολής επί 30 τουλάχιστον ημέρες πριν από την έγκριση, ή από την γέννηση στην εκμετάλλευση καταγωγής, στην περίπτωση που τα ζώα έχουν ηλικία μικρότερη των 30 ημερών, και εφόσον κανένα ζώο των ευπαθών στη νόσο ειδών δεν έχει εισαχθεί στην εν λόγω εκμετάλλευση κατά τη διάρκεια της περιόδου αυτής στην περίπτωση αιγοπροβάτων, ή κατά τη διάρκεια των τελευταίων 20 ημερών στην περίπτωση βοοειδών, ή κατά τη διάρκεια των τελευταίων 10 ημερών στην περίπτωση των χοιροειδών,
- τα ζώα προορίζονται για μετακίνηση εντός του κράτους μέλους αποστολής και έχουν παραμείνει στην εκμετάλλευση αποστολής επί τουλάχιστον 20 ημέρες πριν δοθεί η έγκριση, ή από τη γέννησή τους στην εκμετάλλευση καταγωγής, στην περίπτωση που τα ζώα είναι ηλικίας κάτω των 20 ημερών, και κανένα ζώο των ευπαθών ειδών δεν εισήλθε στην εν λόγω εκμετάλλευση κατά το διάστημα αυτό, ή κατά τις τελευταίες 10 ημέρες, στην περίπτωση χοίρων,
- τα ζώα προορίζονται για μετακίνηση εντός μιας περιοχής ενός κράτους μέλους,
- τα ζώα μεταφέρονται απευθείας σε σφαγείο προς άμεση σφαγή και χωρίς να διέλθουν από εγκεκριμένο κέντρο συγκέντρωσης.
4. Με την επιφύλαξη του άρθρου 3 παράγραφος 1 στοιχείο αα) δεύτερη περίπτωση της οδηγίας 91/628/ΕΟΚ του Συμβουλίου, τα κράτη μέλη εξασφαλίζουν ότι τα ζώα δεν μετακινούνται μέσω σημείων στάσης που έχουν καθορισθεί και εγκριθεί σύμφωνα με τον κανονισμό (ΕΚ) αριθ. 1255/97 του Συμβουλίου."
3. Προσαρμόζεται η αρίθμηση των άρθρων 2 και 3.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 3 Μαΐου 2001.

Labels: 0
3
8
6